CELEX: 32021R1383
Language: lt
Date: 2021-06-15 00:00:00
Title: Komisijos deleguotasis reglamentas (ES) 2021/1383 2021 m. birželio 15 d. kuriuo iš dalies keičiamos Deleguotojo reglamento (ES) 2018/990 nuostatos dėl reikalavimų, taikomų turtui, kurį pinigų rinkos fondai gauna pagal atvirkštinio atpirkimo sandorius (Tekstas svarbus EEE)

2021 8 23   
               
               
                  LT
               
               
                  Europos Sąjungos oficialusis leidinys
               
               
                  L 298/1
               
            
         KOMISIJOS DELEGUOTASIS REGLAMENTAS (ES) 2021/1383
         2021 m. birželio 15 d.
         kuriuo iš dalies keičiamos Deleguotojo reglamento (ES) 2018/990 nuostatos dėl reikalavimų, taikomų turtui, kurį pinigų rinkos fondai gauna pagal atvirkštinio atpirkimo sandorius
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2017 m. birželio 14 d. Europos Parlamento ir Tarybos reglamentą (ES) 2017/1131 dėl pinigų rinkos fondų (1), ypač į jo 15 straipsnio 7 dalį,
         kadangi:
         
                     (1)
                  
                  
                     pagal Komisijos deleguotojo reglamento (ES) 2018/990 (2) 2 straipsnį reikalavimus atitinkančioms pinigų rinkos fondų valdytojų investicijoms į atvirkštinio atpirkimo sandorius taikomi papildomi kokybiniai ir kiekybiniai reikalavimai, įskaitant specialų turto vertės koregavimą (vertės sumažinimą). Tačiau tie reikalavimai netaikomi sandoriams, sudarytiems su kredito įstaigomis, investicinėmis įmonėmis ir draudimo įmonėmis, kurios yra įsteigtos Sąjungoje arba kurioms taikomas sprendimas dėl lygiavertiškumo. Deleguotojo reglamento (ES) 2018/990 2 straipsnio 6 dalies a, b ir c punktuose nurodytos atitinkamos kiekvienos iš tų finansų įstaigų reguliavimo sistemos;
                  
               
                     (2)
                  
                  
                     siekiant užtikrinti, kad tos išimtys būtų taikomos tik tais atvejais, kai atitinkamų trečiųjų valstybių atžvilgiu buvo priimti sprendimai dėl lygiavertiškumo, taip pat užtikrinti teisinį tikrumą dėl taikomos lygiavertiškumo nustatymo tvarkos, būtina nurodyti atitinkamas nuostatas, kuriomis remiantis turi būti priimti sprendimai dėl lygiavertiškumo, kad tas išimtis būtų galima taikyti. Todėl būtina nustatyti atitinkamą trečiosios valstybės, kurioje tie subjektai įsteigti, lygiavertiškumo nustatymo tvarką;
                  
               
                     (3)
                  
                  
                     todėl Deleguotasis reglamentas (ES) 2018/990 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            
               1.   Deleguotojo reglamento (ES) 2018/990 2 straipsnio 6 dalies a, b ir c punktai pakeičiami taip:
               
                           „a)
                        
                        
                           kredito įstaiga, prižiūrima pagal Europos Parlamento ir Tarybos direktyvą 2013/36/ES (*1), arba kredito įstaiga, gavusi veiklos leidimą trečiojoje valstybėje, kurios atžvilgiu pagal Reglamento (ES) Nr. 575/2013 114 straipsnio 7 dalį yra priimtas sprendimas dėl lygiavertiškumo;
                        
                     
                           b)
                        
                        
                           investicinė įmonė, prižiūrima pagal Europos Parlamento ir Tarybos direktyvą 2014/65/ES (*2), arba investicinė įmonė, gavusi veiklos leidimą trečiojoje valstybėje, kurios atžvilgiu pagal Reglamento (ES) Nr. 600/2014 47 straipsnį yra priimtas sprendimas dėl lygiavertiškumo;
                        
                     
                           c)
                        
                        
                           draudimo įmonė, prižiūrima pagal Europos Parlamento ir Tarybos direktyvą 2009/138/EB (*3), arba draudimo įmonė, gavusi veiklos leidimą trečiojoje valstybėje, kurios atžvilgiu pagal tos direktyvos 260 straipsnį yra priimtas sprendimas dėl lygiavertiškumo;
                        
                     
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. birželio 15 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 169, 2017 6 30, p. 8.
         
            (2)  2018 m. balandžio 10 d. Komisijos deleguotasis reglamentas (ES) 2018/990, kuriuo iš dalies keičiamos ir papildomos Europos Parlamento ir Tarybos reglamento (ES) 2017/1131 nuostatos dėl paprastų, skaidrių ir standartizuotų pakeitimo vertybiniais popieriais priemonių ir turtu užtikrintų komercinių vekselių, reikalavimų, taikomų pagal atvirkštinio atpirkimo sandorius gaunamam turtui, ir kredito kokybės vertinimo metodikų (OL L 177, 2018 7 13, p. 1).